Indokolás a tervezethez - tömörített verzió

Definiciók

A definíciók több ponton pontosításra kerültek. Ezek egyes esetekben (pl. gáz- és riasztófegyver, színházi fegyver, ezek töltényei) a más jogszabályokban lefektetett műszaki szabványokhoz való illeszkedést szolgálják, egyben szigorítást, pontosítást jelentenek.

A lőfegyverek átadása, átengedése, sportlőfegyver, vadászlőfegyver vonatkozásában ezen jogszabály későbbi egyértelmű értelmezéséhez szükséges a pontos körülírás.

Új elem a traumatikus (gumilövedékes) fegyver, melyet nemzetközileg megszokott műszaki paraméterek írnak elő. A kategória bevezetésének célja azok egyértelmű jogi szabályozása, hogy ne gáz- és riasztófegyver, a muzeális fegyver és az éles lőfegyverek között legyenek szétszórva. Ez a fegyverkategória jelenleg is létezik, az állampolgároknál tízezres mennyiségben van kint. A jogbizonytalanság felszámolása és kontrollálhatóság beveztése történik.

Az állatkábító vagy altató fegyver megjelenése szintén az ex-lex helyzet felszámolását célozza, állategészségügyi szempontból szükséges.

Engedélykötelezettség köre

A tervezet meghatározza azokat a tevékenységeket, amelyekhez engedélyre a Fegyvertörvényben foglaltakon felül, a köz és az egyéni lőfegyvertartói biztonsági, transzparencia okokból szükség van. Ide tartozik bármilyen gyártás, javítás, forgalmazás, fegyver önvédelmi célú viselése, a házilagos lőszerszerelés, feketelőpor tartás.

Büntetlenségi, priorálási feltételrendszer

Az új szabályozás az 51/2008 EK irányelvben meghatározott súlyos, szándékos és erőszakos bűncselekményekért jogerősen elítéltek köréhez képest szélesebben, de a ténylegesen szükséges mértéken belül határozza meg azon bűncselekmények körét, amelyek elkövetői a joghátrányok alóli mentesülésükig nem kaphatnak lőfegyvertartási engedélyt. A meghatározott súlyos és túlnyomó részt személy elleni erőszakos bűncselekmények elkövetőinek lőfegyvertartását a büntető eljárás megindulásától a rendőrség saját belátása szerint tilthatja, korlátozhatja.

Orvosi alkalmasság

A lőfegyvertartás orvosi alkalmasságához a jármű vezetői engedély megszerzéséhez szükséges orvosi vizsgálatok (ideggyógyász, elmeorvosi vizsgálatot is tartalmaz) egyenértékűvé és kötelezővé tétele, az érvényességi időszak elismerése a lőfegyvertartókra az egészségügyi kiadások csökkenésével jár. Ez az egészségügyi vizsgálati rendszer a mainál szigorúbb, országosan kiépített, sikeresen működő ellátó hálózatban üzemel, minden fegyvertartói kategóriára egységesen kerül bevezetésre, ezzel a bürokráciát és az adminisztrációt csökkenti, megszünteti a duplikációkat.
(Ha az engedély kiadásának feltétele később megszűnt, az engedélyek visszavonása, a kiadáskor fennállott jogszerű állapot helyreállítására adott 30 napos határidő eredménytelen eltelte után lesz lehetséges.)

Lőfegyvertartási cél és lőfegyver különválasztása

Az engedélyezett lőfegyvertartási cél elválik a konkrét lőfegyvertől, azaz pl. egyazon dupla csövű sörétes puskával – mindhárom tartási cél bejegyzése esetén - lehet korongot lőni, vadászni is, és önvédelmi fegyverként is bejegyezhető. A lőfegyvertartási engedély kiadható lesz lőfegyver vásárlása nélkül is. Jogi személy is kaphat lőfegyvertartási engedélyt, ilyenkor az engedélyben a felelős személyeket kell feltüntetni, akik adataiban a változást 8 munkanapon belül kell bejelenteni a hatóságnál.

CIP-egyezményhez igazítás

Nemzetközi szerződésben (CIP-egyezmény) foglalt kötelezettség betartása, betartatása, egyben a bürokrácia csökkentése a cél.

Szállítási engedély

Lerövidítésre került a szállítási engedély kiadásának határideje. Ez jelentősen megkönnyíti a megfelelő engedélyekkel rendelkező cégek működési feltételeit. A jelenlegi gyakorlat szerinti 30 napot túl hosszúnak ítéljük egy olyan esetben, mikor a hatóságra csak minimális adminisztrációs feladat hárul. Ezen szállítási engedélyek kiadása az EU fegyvergyártásban mérvadó országaiban is jóval gyorsabb, mint a nálunk jellemző 30 nap.

Gyártáshoz előírt képzettségek

A fegyverek gyártásának engedélyezéséhez szükséges alapképzettségek esetében csak OKJ-s képzések, és olyan képzések kerültek elfogadásra, melyek ténylegesen összefüggésbe hozhatóak a polgári fegyveriparral. A cél, hogy a hazai rendszer teljes mértékben illeszkedjen az EU többi tagállamának rendszeréhez. A képzettségekhez kötött jogosultságok esetében három jól elkülönülő szint került megfogalmazásra, mely biztosítja, hogy csak megfelelő alapképzettséggel kezdhessen gyártói, javítói vállalkozásba cég. A lőszergyártás terén pontosításra kerültek az elfogadható alapképzettségek, mivel ez eddig hiányzott a  jogszabályból.
A lőfegyver gyártó és javítói engedély is igazolvány formátumú dokumentum lett.
A gyártási, javítási és forgalmazási engedély adattartalma újrafogalmazásra került az EU polgári fegyver kereskedelmi, és ADR adatközlési gyakorlat szerint. A kiadott engedélyek visszavonásig érvényesek. (Ez nem érinti az Európai Fegyverútlevél érvényességét, az EWP-ét, ami kötelezően 5 év).

Viszgabizottságok összetétele

A forgalmazási tevékenység esetén az új összetételű vizsgabizottság civil kontrollja egyben magasabb szintű szakmai felügyeletet is jelent.

Engedélyhez nem kötött fegyverek forgalmazása

Az emberélet kioltására alkalmatlan, illetve engedélyhez nem kötött fegyverek forgalmazása esetében a bürokrácia és adminisztráció-igény jelentősen csökken. Ugyanakkor lényegében a maival azonos szintű hatósági kontroll lehetősége megmarad a bejelentésben foglaltak tekintetében. A szabályozás illeszkedik az üzletek általános működési feltételeivel kapcsolatos magasabb szintű hatályos jogszabályokhoz.

Kevesebb gyártási/javítási adminisztráció

A lőfegyver javítás és gyártás esetén egyszerűsödött, és pontosabbá vált a jelentéskötelezettség, leltár kötelezettség. Új elemként a javításra, gyártásra engedéllyel rendelkező számára lehetővé vált a lőszer tartás, kalibermegkötés nélkül.

Adatváltozás

Adatváltozások esetén a bejelentési kötelezettség jogszabályi ideje egységesen 8 munkanap.
A fegyver tulajdonjogának megváltozása esetén keletkező bejelentési kötelezettség időbeni feltételei szigorodtak. A cél a fegyverekkel kapcsolatos általános ügyintézési határidő korlátainak egységesítése 8 munkanapban. 

Hatástalanítás

A hatástalanítás szabályai az 51/2008 EKD szabályaihoz igazodtak, a pontos műszaki tartalmat és a vizsgálati kötelezettséget a tervezet melléklete tartalmazza, amely garantálja a hatástalanított fegyver éles lőfegyverré való visszaalakíthatatlanságát.

Webshop, árverés

Az EU egységes piaci normáinak megfelelő új kereskedelmi-értékesítési formák megengedésével egészültek ki. Egyben korszerűbb és szigorúbb biztonsági előírások is hozzárendelésre kerültek.
Ez az új rendelkezés egy olyan hiányt pótol, amely miatt a fegyver kereskedelem ezen formája eddig nem volt gyakorolható hazánkban. Nemzetgazdasági érdekünk, hogy a magyar állampolgárok ne külföldre vigyék árverésre az értékesítésre szánt fegyvereiket, hanem azokat a hazai forgalomban  is realizálhassák ezen egyre népszerűbb módszerrel.

Házilagos lőszerszerelés, újratöltés

A házilagos lőszerszerelés az EU legtöbb tagállamában lehetséges. A külön engedélyhez és alapvizsgához kötött tevékenység könnyíti a sportlövők és vadászok helyzetét, hiszen a házilagosan szerelt lőszer költsége töredéke a boltban vásároltnak, valamint lehetővé teszi a versenyzéshez, maximális pontossághoz szükséges precizitás elérését. A házilagos lőszerszerelés jelentősen fejleszti a lőfegyvert használók szakismereteit, lőfegyverrel kapcsolatos felelősségérzetét. A töltényhüvely újrafelhasználása környezetbarát megoldás.
A lőszerelemek tárolási feltételeinél elsődleges szempont a megfelelő biztonság elérése. Korlátozásra került a lakás céljára szolgáló helységben tartható lőpor és csappantyú mennyisége, míg a 10 kg feletti lőpor és 30000 db feletti csappantyú tárolás esetén külön engedély szükséges a katasztrófavédelmi hatóságtól.

Önvédelmi lőfegyverek tartása és viselése

Az önvédelmi lőfegyver tartás és viselés engedélyezése jelentősen szigorodott, ugyanakkor objektív alapúvá vált. Az önvédelmi lőfegyvertartás alsó korhatára a korábbi 18 évről a betöltött 21 évre nőtt. Az évi 1 alkalommal történő biztonsági lőgyakorlat száma 4-re nőtt. A lemezdobozban, lemezszekrényben tárolás, a tokban, lőszerektől elkülönítetten, ürítve szállítás feltételei a korábbi biztonsági szinten megtartásra kerültek.  Az önvédelmi lőfegyver viselése egy objektív konfliktuskezelési vizsga sikeres letételétől vált függővé, amely a nemzetközi sport szabvány IPSC Blue Line, 1-7. fokozatainak kétszeres időszorzójával végrehajtott dinamikus, terheléses, stressz lőgyakorlat, és egy valós élethelyzeteken alapuló konfliktuskezelési vizsgarészből áll. Kizárólag önvédelmi tartási céllal (nyilvános helyen, közterületen, közforgalmú járművön soha, sehol, semmilyen körülmények között nem viselhetően) tárkapacitás nélküli simacsövű hosszú lőfegyver (általánosan ez a legalább 60 cm csőhosszúságú, dupla csövű sörétes lőfegyver) engedélyezhető valamint legalább 140 mm csőhosszúságú forgótáras rövid lőfegyver (nagyon nehezen rejthető, korlátozott tárgeometriájú, kb. 31 x 19 x 5 cm kiterjedésű, 1-1,2 kg súlyú revolver) engedélyezhető.

Díjak, végzettségek

A vizsgadíjnak a minimálbérhez kötése egyértelmű és átlátható rendszert vezet be.

A 4. bekezdés megfogalmazza meghatározza azokat az államilag elismert sportszakmai végzettségeket, amelyek kiválthatják a lőfegyver ismereti vizsgát.

Nem halálos hatású fegyverek, viselési engedély

A nem halálos hatású, veszélytelen önvédelmi eszközök a lakosság széles körének jelentik ma is védelem legfontosabb, legkönnyebben hozzáférhető eszközeit. A rendelet ezen a ponton egyértelműen szigorít, kizárólag nagykorú személyek részére teszi lehetővé ezek megszerzését és tartását. A traumatikus (gumilövedékes) fegyver nevesítésre kerül,  gyakorlatilag a gáz- és riasztófegyver alternatívája, azonos jogi feltételek vonatkoznak rá. Ez a jelenlegi de facto helyzet de iure megfogalmazása, ugyanakkor éles elválasztás következik be a muzeális sport- és vadászfegyverek körétől.
A viselési engedély esetében a lőfegyvertartással azonos előéleti feltételeket szab meg a rendelet. Ugyanakkor megszünteti a fegyverenkénti külön-külön viselési engedély intézményét, mely felesleges adminisztrációt jelentett, és szabadon tartható eszköznél értelmetlen. Az új szabályozás az eszköz helyett a felhasználóra koncentrál.
Az állatkábító vagy altató fegyver szabályozása állategészségügyi szempontból szükséges egyszerűsítés.

Flóbert, légfegyver

A flóbert fegyvereket jelenleg - az elhibázott 2006-os engedélyhez kötés nyomán - illegálisan tartó százezernél több állampolgár dekriminalizálása társadalmi érdek. Ezen fegyverek torkolati energia korlátját 16 joule-ban megszabva azok az emberélet kioltására alkalmatlanok, de szobai, kerti céllövészetre már alkalmasak.
A légfegyverek esetében a 7,5 J-ról 16 J-ra való torkolati energia korlát emelést a környező országok hasonló, vagy sokkal liberálisabb szabályozása mellett a Field Target lövészsport rohamos elterjedése okán sportérdek is indokolja.
A közterületen való szállításuk kapcsán alapvető szigorítás a lőfegyverekével azonos feltételek megállapítása.
A lőfegyvereknél enyhébb költségvonzatúvá váltak az emberélet kioltására alkalmatlan fegyverek tárolási feltételei, és az illetéktelenek előli biztonságos elzárás kötelezettsége is nevesítésre került.
A kiskorú személyek felügyeleti kötelezettsége ezen eszközök használata során kötelező, ugyanakkor a felügyelet melletti használat lehetősége életszerűség okán és sportérdekből szükséges.

Lőfegyver kölcsönzése

Szervezetek számára kibővítésre került az engedélykérelem lehetősége a lőfegyver kölcsönzés lehetőségével. Ezzel a hazánkba érkező sportvadászok a vadásztársaságok által tartott lőfegyvereket legálisan használhatják vadászatra. Lehetővé vált a szervezetek számára  a házilagos lőszerszerelés is. Ez elsősorban a sportlövészettel foglalkozó egyesületek számára fontos: tagjaik így saját lőszerszükségletük elkészítésére jogosulttá válnak engedélyezés után.

Feketelőpor és csappantyú

Lehetővé vált magánszemélyek és szervezetek számára is a muzeális fegyveres lövészethez szükséges feketelőpor tartása. Ezt külön engedélyhez, alapismereti vizsgához lett kötve. Szigorodott a jelenlegi rendszer: muzeális fegyver csak nagykaliberű fegyverekkel történő lövészetre jogosító engedéllyel rendelkező lőtéren használható. Szigorítottunk a muzeális fegyver szállítási szabályain. Az Országos Magyar Vadász Kamarával való egyeztetés nyomán bekerült a rendeletbe a muzeális fegyverek vadászati célú felhasználásának elvi lehetősége.

Szállítás, tárolás, színházi fegyverek

Az új, pontosabb definíció és a szállítási, tárolási szabályok lőfegyverekéhez igazítása egyértelmű szigorítás. Ugyanakkor pontosabban elhatárolja a színházi fegyvereket a gáz-riasztó fegyverektől, ami a jogbiztonságot fokozza.

Engedélyezési célok bővítése

A korábbi tartási jogcímek felsorolása kiegészült azokkal az új elemekkel, amelyek a jogszabály más pontjaiban megjelölésre és szabályozásra kerültek.
Az engedélyezhető lőfegyvertartási célok, és okmány adattartalom az európai gyakorlathoz lett igazítva. Megjelenik a gyűjteményi lőfegyvertartás, a személyes tárgyi emlék lőfegyvertartás, a traumatikus (gumilövedékes) fegyver viselés, az oktatási lőfegyver tartás, a hivatásszerű munkavégzési lőfegyvertartás, illetve a házilagos lőszer szerelés, a fekete lőpor tartás mint engedélyezhető cél. Az okmányok adattartalma, a hatósági bejegyzések egységesítésre kerültek. Új bejegyzési lehetőség gyűjteményi és személyes tárgyi emlék fegyver tartása esetén az ezzel automatikusan együtt járó lőszervásárlási tilalom, a gyűjtési terület meghatározása, gyűjteményi lőszernél a lőfegyvertartási tilalom, adott esetben kaliberjel korlátozás (pl. ifjúsági sportlövőknél a 22LR).

Több lőgyakorlat személy- és vagyonvédelem területén

A személy- és vagyonvédelmi vállalkozások alkalmazottai részére kötelező lesz az évi 4 lőgyakorlat végrehajtása.

Gyűjteményi cél bevezetése

Lehetővé vált a gyűjteményi lőszer és lőfegyver tartás. A gyűjtési céllal tartott lőfegyverek tartási szabályai szigorúbbak, mint az egyéb tartási célok: hozzájuk való lőszer nem tartható, a gyűjteményi célú fegyver lövészetre nem használható.

Talált lőfegyver

Egy valós élethelyzet megfelelő kezelését kívánja ez a rendelkezés szabályozni, mivel a talált lőfegyverekkel kapcsolatos eljárás eddig rendezetlen volt. Lehetőséget teremt arra is, hogy a jogos megtaláló megtarthassa a fellelt fegyvert, ha a rendelkezésben meghatározott feltételek teljesülnek. Ez a rendelkezés potenciálisan alkalmas arra, hogy az engedély nélkül tartott fegyvereket beterelje az engedélyezési rendszerbe.

Kárt okozó állatok elejtése lakott területen

Ez rendelkezés is egy olyan élethelyzetre kínál gyakorlati megoldást, amely eddig túlszabályozott volt. A lakott területen kárt okozó állatok esetében indokolt a gyors beavatkozás és a fegyverhasználat is, amelyre az új szabályozás értelmében már lehetőség lesz.

Átengedés/átadás újraszabályozása

Egy régi és sok nehézséget okozó szabályozás módosításával lehetőség lesz a lőfegyverek egyszerű, bürokrácia mentes átengedésére illetve átadására olyan személyek részére, akik szintén rendelkeznek lőfegyvertartási engedéllyel. A kérdés új szabályozásának nemzetgazdasági jelentősége is van, mivel a hazánkba érkező külföldi bérvadászok esetenként szívesen kölcsönöznék a hazai vadászatra jogosultak fegyvereit, de ezt most nem tehetik meg csak olyan bürokratikus ügyintézés után, ami a gyakorlatban kivitelezhetetlen.  A jelenlegi rossz szabályozás nemzetközi versenyhátrányt teremt a magyar vadásztatóknak amit jól példáz az, hogy hazánkból elmaradtak a jól fizető spanyol vadászok, akiknek hazájukban a repülőgépen történő fegyverszállítást nehezítették meg és szívesen jönnének fegyver nélkül, de nem teszik, mert nálunk meg nem kaphatnak kölcsön fegyvert, így a velünk szomszédos országokban költik el erre szánt pénzüket.  Ugyanakkor a 30 napnál hosszabb időre történő fegyverátadás esetén fennmarad az írásban történő hatósági bejelentési kötelezettség. Az új rendelkezés külön szabályozza a fegyver átengedését és az élsportolók nevelése valamint oktatási célból lehetővé teszi 14 éves korhatártól a felügyelet melletti lőfegyverhasználatot. Ezzel megszűnt az a lehetőség, hogy lőfegyver tartási engedéllyel nem rendelkező személy a sportegyesület lőfegyverét a lőtérről hazavigye.

Megszerzési engedély megszűnése, bürokráciacsökkentés

Pontosítás, valamint egyszerűsítés történt a viselés, a használat, és a javítás terén. Törlésre került néhány felesleges, bürokráciát növelő, nemzetközi szerződést figyelmen kívül hagyó rendelkezés (CIP). Szigorítás a kötelező lőgyakorlatok számának emelése, mely egyben fokozza a lőfegyverkezelés biztonságát. Egyszerűsödött a tartási engedéllyel rendelkezők számára a megszerzés, amely így kisebb adminisztrációval és költséggel jár a hatóságok számára. 
A lőfegyver tárolás feltételei életszerűvé váltak. Pontosításra kerültek a tárolóhellyel kapcsolatos követelmények. Megemelkedtek a különleges biztonsági feltételeket igénylő lőfegyver és lőszer mennyiség mennyiségi határai.

Színházi fegyverek

A cél a film- és színházművészeti alkotások kellékeinek zökkenőmentes biztosítása úgy, hogy azok folyamatosan szakértő, biztonságos felügyelet alatt maradjanak a használatot, a szállítást és a tárolást illetően. A színházi fegyverekkel kapcsolatos tevékenységre jogosító engedély a lőfegyverekével azonos feltételek mellett kerül kiadásra.

Lőterek

A lőterekről szóló szabályozás bekerült a rendeletbe, egyszerűbbé, átláthatóvá vált az eddig több helyen meglévő szabályozás. Az engedélyezés során a jövőben a felelős igazságügyi fegyverszakértő kapja a kulcsszerepet a műszaki tartalom ellenőrzésekor.

Türelmi idők

Az önvédelmi lőfegyver viselésére jogosító engedélyek új rendszere szigorú, emelt szintű felkészültséget követel meg a lőfegyver viselőjétől, főként a stressz alatti lőkészség terén. Az ehhez szükséges vizsgarendszerre felkészítő tanfolyamok, lövészeti oktatási kurzusok kialakítására, a képzés elvégzésére legalább 1 év türelmi időt célszerű meghatározni.

A házilagos lőszerszerelési vizsga ugyancsak jelenleg nem létezik, rendszerét országosan kell kiépíteni a felkészítő elméleti és gyakorlati kurzusokkal egyidejűleg, erre 6 hónapot határoz meg a rendelet.

A fenti időtartamok lehetőséget adnak a vizsgabizottságok kijelölésére is.

Átmeneti időszak szükséges a hatálybalépéskor érvényes engedélye valamint szigorú számadású okmányok tovább használatához, az önvédelmi lőfegyver viselés vizsgarendszerének bevezetéséhez, a házilagos lőszer szerelési vizsga bevezetéséhez. Az átmeneti, 12 hónapos időszakban is lehetőséget nyújt az új rendelet veszélyeztetettség alapján önvédelmi maroklőfegyver viselési engedély kiadására.